寒林石屏
作者：王令
朝代：宋

paragraphs: 虢山之遠數千里，虢石之重難將持。
舟車虢來每苦重，釜盎尚棄不肯携。
苟非世尚且奇怪，孰肯甚遠載以來。
何况虢人自珍秘，得一不換千瓊瑰。
流傳中州盛稱賞，主以詫客客見祈。
世人賤真珍貴假，見者喜色留膚皮。
强材美幹立修蔭，羅列滿野誰復窺。
我嘗客坐例一見，實亦可愛小且奇。
初疑秋波瑩明凈，魚子變怪成蛟螭。
鱗鬚爪角尚小碎，但見蜿蜒相參差。
又如開張一尺素，醉筆倒畫胡髯髭。
如何石上非自然，猶是軟弱從風枝。
髙樓曉憑秋色老，烟容雨氣相蒙垂。
喬林隱約出天際，醉目遠暝分茫微。
不然誰家老圖畫，破碎偶此一片遺。
借令人手弄點畫，尚恐巧拙成瑕疵。
如何石理自生長，安得當世無猜疑。
髙堆黄金募辯說，萬口利鋭如磨錐。
或云南山產巨怪，意欲手把乾坤移。
先偷日月送巖底，次取草木陰栽培。
天公怒恐浸成就，六丁桃斧摩雲揮。
世人乘此得分裂，鍛琢片段貿財貲。
至今風雨虢山夜，樹石號作鬼神悲。
又云春氣入山骨，欲自石裏生蒿藜。
根株芽枿未及出，卒遇匠手相鑱隳。
多稱老松已變石，此固剪截根鬚離。
又云鬼手亦能畫，多向石室成屏帷。
固知物怪浩難盡，誰能向此明是非。
城狐老能男女變，海蜃口或樓臺吹。
世間自是有此類，何必詰曲窮所歸。
細思此屏竟無用，石不中礩木莫支。
徒將文理有小異，招聚瞽說成籠欺。
咄哉閉口不復論，爲語愛者無我譏。